钦定古今图书集成/明伦汇编/闺媛典/第225卷 > 高逵妻何氏
## 钦定古今图书集成/明伦汇编/闺媛典/第225卷 > 高逵妻何氏

按王思任《一门奇盛传》：“黔人高逵，布衣砥行，称高士。
五十无子，妻何氏，一旦进妾吴氏于前，逵曰：‘此为谁’？
何蹙然曰：‘妾不能为君举子，子宗将替。妾闻之石田
不种，择土种之。夫子行年五十，不以宗祊自虑，非也’。
逵遂进吴而御之，仍弗子。而何忽举一子，曰梁楷。未
几，吴举二子，曰梁楹、梁栻而逵没，吴遂殉之。何亦欲”
殉，既而曰：“兹呱呱𪃟卵，畴哺之而畴翼之？亦既有宗，
而我复格之。吾言自食矣。不有死者，谁以厉生？不有
生者，谁以收死？”于是治丧营葬，杜门御侮，弃责力田，
下机绩苎，矻矻靡宁，时年才二十七也。三子号寒啼
饥，遇兵荒疫厉，皆一身当之。三子方夺矛而嬉，而何
爱之一均，不使楹若栻，有衣芦之伤。阅二十年而梁
楹举于乡，上公车诣阙表母贞节，采风者乃为之上
闻。又逾数年而梁楷举于乡，捷至何卒。梁楹令岳池，
官虞衡两赠父母。梁楷令长阳，守蒙化，梁栻犹未仕。